## **TÁRSULÁSI MEGÁLLAPODÁS**

(a módosításokkal egységes szerkezetben)

**I.**

#### Általános Rendelkezések

Ezen társulási megállapodás megkötésénél Tagok, elsősorban az Európai Unió szervei által elfogadott vonatkozó közösségi jogszabályokat, a KEOP projekt megvalósításával összefüggő hazai jogszabályokat, a pályázati felhívást és útmutatót, továbbá Magyarország helyi önkormányzatairól szóló 2011. évi CLXXXIX. törvény (továbbiakban:Mötv.), az államháztartásról szóló 2011. évi CXCV. törvény (továbbiakban:Áht.), a számvitelről szóló 2000. évi C. törvény, a vízgazdálkodásról szóló 1995. évi LVII. törvény (továbbiakban:Vgtv.) és az ezen törvények végrehajtásával kapcsolatos egyéb jogszabályok, illetve a Ptk. rendelkezéseit veszik figyelembe.

1. **Társult település neve, székhelye, képviselője:**

Bénye Község

2216 Bénye, Fő út 74. Racskó Károly, polgármester

Farmos Község

2765 Farmos, Fő tér 1. Horváth László, polgármester

Jászfelsőszentgyörgy Község

5111 Jászfelsőszentgyörgy, Fő út 57. Zelenai Tiborné, polgármester

Káva Község

2215 Káva, Pilisi utca 1. Veszteg Zsolt, polgármester

Kóka Község

2243 Kóka, Dózsa György út 1. Juhász Ildikó, polgármester

Mende Község

2235 Mende, Fő u. 14. Kaszanyi József, polgármester

Nagykáta Város

2760 Nagykáta, Dózsa György út 2. Kocsi János, polgármester

Pánd Község

2214 Pánd, Fő út 84. Lázók József, polgármester

Sülysáp Város

2241 Sülysáp, Szent István tér 1. Horinka László, polgármester

Szentlőrinckáta Község

2255 Szentlőrinckáta, Arany J. u. 26. Horváth László, polgármester

Szentmártonkáta Község

2254 Szentmártonkáta, Rákóczi út 52/c. Fodor Zoltán, polgármester

Tápióbicske Község

2764 Tápióbicske, Rákóczi út 93. Kanyó Sándor, polgármester

Tápiógyörgye Község

2767 Tápiógyörgye, Szent István tér 1. Varró István, polgármester

Tápióság Község

2253 Tápióság, Bicskei út 3. Kun Szilárd, polgármester

Tápiószecső Nagyközség

2251 Tápiószecső, Deák Ferenc 18. Bata József, polgármester

Tápiószele Város

2766 Tápiószele, Rákóczi út 4. Kovács Ferenc, polgármester

Tápiószentmárton Nagyközség

2711 Tápiószentmárton, Kossuth L.u.3. Tóth János, polgármester

Tóalmás Község

2252 Tóalmás, Fő tér 1-3. Kovács Magdolna, polgármester

Újszilvás Község

2768 Újszilvás, Szent István u. 6. Dr. Petrányi Csaba, polgármester

Úri Község

2244 Úri, Rákóczi út 31. Dr. Szabó Teréz, polgármester

önkormányzatainak képviselő-testületei (a továbbiakban: képviselő-testület) önkéntes és szabad elhatározásukból, egyenjogúságuk tiszteletben tartásával, a kölcsönös előnyök és az arányos teherviselés alapján társulást hoznak létre a jelen

*megállapodás* feltételei szerint.

1. **A Társuláshoz tartozó települések lakosságszáma összesen**: 82 856 fő

A társulást alkotó települések lakosságszámát településenkénti megoszlásban az 1.sz.

melléklet tartalmazza.

1. **A megállapodás célja**

Kiemelt célja a térségi szennyvízkezelési beruházás előkészítése és lebonyolítása, ezen túlmenően a térségi együttműködés előmozdítása a települések fejlesztésének kölcsönös érdekeltségen alapuló koordinálása, konkrét fejlesztési programok kidolgozásához, a végrehajtásához pályázat benyújtása, amely elvezet a települések társadalmi, gazdasági felemelkedéséhez, a kistérségek és településközi együttműködésében rejlő lehetőségek hasznosításán keresztül.

A Tagok már több éve együttműködnek a települések fenti feladatainak megoldásában, a működő létesítmények üzemeltetését pedig közösen, egy kizárólag az érintett települések tulajdonában lévő üzemeltető cégen, vagy valamely településen már szennyvízhálózatot és szennyvíztisztítót üzemeltető önkormányzati tulajdonban lévő gazdasági társaságon keresztül kívánják ellátni.

Közös tevékenységüket olyan kiemelt műszaki, technikai színvonalon és a környezetet védő rendszerben kívánják a Tagok megvalósítani, amely a XXI. század infrastrukturális rendszerében hosszútávon biztonságot nyújt mind a Társulás, mind a térségben élő lakosság számára. Jelen társulási megállapodás ezen együttműködési szándékuk megerősítésére szolgál.

1. **A Társulás jogi személy.**

Neve: Tápiómenti Területfejlesztési Társulás

Idegen nyelvű elnevezése: Tapio-Region Rural Development Association

1. **A Társulás székhelye, levelezési címe**

#### 2760 Nagykáta, Egreskátai u. 27.

2761 Nagykáta, Pf.83.

**A Társulás telephelye**

2760 Nagykáta, Perczel Mór u. 24.

1. **A Társulás bélyegzője**

Tápiómenti Területfejlesztési Társulás

2760 Nagykáta, Egreskátai u. 27.

1. A társulást a tagok a Tápiómenti Területfejlesztési Társulás 1/1996. (VI. 26.) sz. határozatával hozták létre a területfejlesztésről és a területrendezésről szóló 1996. évi XXI. törvénynek megfelelően.
2. **A Társulás illetékességiterülete**

A társult önkormányzatok közigazgatási területére terjed ki.

1. **A társulás alaptevékenységei:**

**Alaptevékenység fő TEÁOR kódja:**

4221Folyadék szállítására szolgáló közmű építése

**Szakágazat száma, megnevezése:**

422100 Folyadék szállítására szolgáló közmű építése

**Szakfeladat száma, megnevezése:**

* 360000 Víztermelés, -kezelés, -ellátás
* 370000 Szennyvíz gyűjtése, tisztítása, elhelyezése
* 382103 Szennyvíziszap kezelése, ártalmatlanítása
* 421100 Út, autópálya építés
* 422100 Folyadék szállítására szolgáló közmű építése
* 422200 Elektromos, híradás-technikai célú közmű építése
* 429900 Egyéb m.n.s. építés
* 640000 Pénzügyi közvetítés
* 691001 Jogi segítségnyújtás
* 691002 Egyéb jogi tevékenység
* 692000 Számviteli, könyvvizsgálói, adószakértői tevékenység
* 700000 Üzletvezetési, vezetői tanácsadás
* 711000 Építészmérnöki tevékenység, műszaki tanácsadás
* 712109 Egyéb, hatósági eljárás érdekében végzett műszaki vizsgálat, elemzés
* 749032 Minőségbiztosítási tevékenység
* 811000 Építményüzemeltetés
* 821000 Adminisztratív, kiegészítő szolgáltatás
* 841154 Önkormányzati vagyonnal való gazdálkodással kapcsolatos feladatok
* 841363 Szektorhoz nem köthető komplex gazdaságfejlesztési projektek támogatása
* 841382 Területfejlesztési és területrendezési területi feladatok
* 841143 A költségvetés végrehajtása, a kifizetések ellenőrzése területi szinten
* 841163 Pályázat-, támogatáskezelés és ellenőrzés
* 841906 Finanszírozási műveletek
* 841907 Önkormányzatok elszámolásai a költségvetési szerveikkel
* 841911 Forgatási célú finanszírozási műveletek
* 841913 Támogatási célú finanszírozási műveletek

1. **Az alaptevékenység ellátása érdekében végezhető közfeladatok:**

Alaptevékenységhez kapcsolódó területfejlesztési feladatok a területfejlesztésről és a területrendezésről szóló 1996. évi XXI. törvénynek és Magyarország helyi önkormányzatairól szóló 2011. évi CLXXXIX. törvénynek megfelelően.

1. **A társulás feladatellátáshoz gyakorolt funkciója:**

Önállóan működő és gazdálkodó, önálló bankszámlával rendelkező költségvetési rend szerint gazdálkodó önkormányzati költségvetési körbe tartozó szerv. Előirányzatok feletti rendelkezési jogosultság szempontjából teljes jogkörrel rendelkezik.

1. **Fenntartója: az alapító önkormányzatok**
2. **A társulás irányító és felügyeleti szerve: a Társulási Tanács, amely a társult önkormányzatok képviselő-testületei által delegált tagokból áll. Valamennyi társult önkormányzat képviselőtestülete egy képviselő delegálására jogosult**.
3. **A társulás irányító és felügyeleti szervének címe: 2760 Nagykáta, Egreskátai u. 27.**
4. **A Társulás költségvetési rend szerint gazdálkodó, önkormányzati költségvetési körbe tartozó szerv.**
5. **A Társulás törvényességi felügyeleti szerve**

A helyi önkormányzatok törvényességi ellenőrzéséért felelős szerv (Pest Megyei Kormányhivatal).

1. **A Társulás vezető szerve**

A Tápiómenti Területfejlesztési Társulásban (a továbbiakban: Társulás) résztvevő együttműködő felek a Társulás vezetésére, feladatainak irányítására és végzésére a következő döntéshozó szerveket hozzák létre:

a) A döntéshozó testület, a Társulási Tanács, mely a társult önkormányzatok

képviselő-testületei által delegált tagokból áll.

A Társulási Tanács tagjai maguk közül elnököt és alelnököket választanak, minősített szavazattal, nyílt szavazással.

Társulási megállapodás módosításához, pénzügyi kérdésekben, személyi kérdésekben, a szervezeti és működési szabályzat elfogadásához és módosításához, a pénzügyi terv, valamint annak végrehajtásáról szóló beszámoló elfogadásához, a pályázat benyújtásához, a Társulási működési hozzájárulás meghatározásához, a belépés és a kizárás elfogadásához, a társulási megállapodás felmondásának elfogadásához minősített többségi szavazat szükséges.

A Társulást az elnök akadályoztatása esetén az alelnökök képviselik.

b) A térségi együttműködéshez kapcsolódó és a települési szintű feladatok

ellátására az együttműködő képviselő-testületek megbízzák a polgármesteri

hivatalokban dolgozó, e témakörben jártas dolgozóikat a települési jegyzők

közreműködésével, mint a Polgármesteri Hivatalok vezetői útján.

1. **A Társulás gazdálkodása:**
2. A társulás költségvetésének felügyeletét a Társulási Tanács látja el, a Társulási Tanács a költségvetést, annak módosítását és végrehajtását határozatban fogadja el.
3. A Társulás a társult tagok lakosságarányos hozzájárulásából, pályázatok útján elnyert pénzeszközökből, különböző szervezetektől kapott támogatásokból, adományokból és konkrét célra illetve a felhasználásra átvett pénzeszközökből, valamint mások számára végzett szolgáltatásokért kapott bevételekből gazdálkodik. A Társulás Társberuházói Szerződést kötött a Tápiómenti Települések Csatornamű Vízgazdálkodási Társulatával (Képviseli: Kovács Ferenc Intéző Bizottság Elnök, székhely: H-2760 Nagykáta, Egreskátai u. 27. szám - a továbbiakban: Társulat)

A Társulás működésének finanszírozását a Társulat a felek által meghatározott ütemezés szerint, pénzeszköz átadásával biztosítja. A Társulat a fenti finanszírozási kötelezettsége teljesítése körében a likviditásról folyamatosan gondoskodik, az ahhoz szükséges összes intézkedést megteszi.

1. A Társulás bevételei a Társulást illetik meg. Azokat a Társulás elkülönített számláján kezeli. A felhasználás ellenőrzésére 3 tagú Pénzügyi és Felügyelő Bizottságot hoznak létre az együttműködő felek. A Pénzügyi és Felügyelő Bizottság ügyrendjét maga határozza meg.
2. A költségvetést a Társulás munkaszervezeti feladatait ellátó Nagykátai Polgármesteri Hivatal készíti el, mely a Pénzügyi és Felügyelő Bizottság jóváhagyását követően kerül a Tanács elé elfogadásra.
3. Előirányzat módosítása a költségvetés elfogadásához hasonlóan történik.
4. A működési hozzájárulás a tag önkormányzatok folyó költségvetési év tervezésében szereplő népesség szám után számított, a Társulás költségvetésében meghatározott Ft/fő/év összegű hozzájárulás.

A hozzájárulás befizetése minden évben két részletben esedékes:

- az első részletet: március 30-ig;

- a második részletet: szeptember 30-ig

kell befizetni a Társulás számlájára.

g) Ha a társulás tagjai által a társulás működési költségeihez történő pénzügyi hozzájárulás, és a fejlesztés, beruházás vonatkozásában vállalt fizetési kötelezettség teljesítését illetően valamely társulási tag 15 napot meghaladó késedelembe esik, és a társulás egyszeri, írásbeli felszólításának kézbesítésétől számított 15 napon belül sem egyenlíti ki tartozását, ez utóbbi határidő eredménytelen elteltét követően a Társulás a fizetési kötelezettséget nem teljesítő önkormányzat által a pénzforgalmi szolgáltatójának adott felhatalmazó nyilatkozata alapján beszedési megbízás benyújtására jogosult.

h) Tagok a Társulás működési költségeihez szükséges évi hozzájárulás összegét

saját költségvetési rendeleteikben biztosítják.

i) A Társulás szolgáltatásait a Társulásban résztvevő önkormányzatok részére

térítésmentesen végzi. A közös pályázatok költségeit együtt viselik.

j) A Társulás saját vagyonnal rendelkezhet, melynek szaporulata a Társulást illeti meg.

k) A Társulás átadott vagyontárggyal nem rendelkezik.

l) A Társulás vállalkozási tevékenységet a felügyeleti szerv engedélyével végezhet.

m) Az Áht. 84. § (1) bekezdésében foglaltak szerint a társulás fizetési számláját választása alapján egy belföldi hitelintézet vagy a kincstár vezeti.

Hitelintézet megnevezése: K&H Bank Zrt.

Bankszámlaszám: 10403143-50526569-81871010

Alszámlák számlaszámai: 10403143-50526569-81871003 GVOP alszámla

10403143-50526569-81871027Elkülönített alszámla

n) A Társulás gazdálkodására az Áht., az államháztartásról szóló törvény végrehajtásáról rendelkező 368/2011. (XII.31.) Korm. rendelet (továbbiakban Ávr.), a Számviteli tv., továbbá az államháztartás szervezetei beszámolási és könyvvezetési sajátosságairól szóló 249/2000. (XII.24.) Korm. rendelet – továbbiakban Áhsz. – előírásai alkalmazandók.

1. **A KEOP projekt keretében megvalósuló/beszerzésre kerülő vagyon és annak tulajdonjoga**

A KEOP projekt keretében, a Tagok az alábbi létesítmények megvalósítását, és eszközök beszerzését tervezik, társberuházói szerződés alapján Tápiómenti Települések Csatornamű Vízgazdálkodási Társulattal együtt:

1. csatornahálózat
2. szennyvíz tisztító művek és gépészeti berendezései
3. komposztáló létesítmény és gépészeti berendezései
4. egyéb gépek és berendezések (szállítóeszközök, átemelők, üzemeltetéshez, karbantartáshoz kapcsolódó gépek, berendezések)

Tagok vállalják, hogy a projekt megvalósítása érdekében biztosítják a KEOP projekttel érintett ingatlanok tulajdonjogának, használati jogának a projekt céljainak megfelelő rendezettségét.

A KEOP projekt keretében megvalósuló, beszerzésre kerülő fent felsorolt vagyontárgyak a beruházási szakasz lezárultával a Társulás Tagjainak közös tulajdonába kerülnek, a KEOP projekthez biztosított saját forrásuk /lakosságarányosan/ arányában.

A Tagok felhatalmazása alapján, a Tagok nevében a Társulás jogosult a közös tulajdonú vagyontömeg hasznosítására, a Társulás működésének időtartama alatt.

1. **A KEOP projekt megvalósításának és működtetésének finanszírozási forrásai**

E pontra vonatkozó rendelkezéseket a 2. sz. melléklet tartalmazza. A melléklet változhat, a Környezetvédelmi Fejlesztési Igazgatóság illetve jogutódja és a Nemzeti Fejlesztési Ügynökség által elfogadott mindenkori aktuális költség-haszon elemzés

( továbbiakban: CBA) alapján.

1. **A Társulás ellenőrzésének rendje, irányítói jogok gyakorlása:**
2. Tagok jelen társulási megállapodással a Társulás irányító szervének a Társulási Tanácsot jelölik ki. Az irányító szerv köteles az Áht-ban illetve az Ávr-ben foglalt kötelezettségének eleget tenni.
3. A társulás tagjai a társulás működését – a társulási megállapodásban meghatározottak szerint – célszerűségi és gazdasági szempontból jogosultak ellenőrizni.
4. A társulás működéséről évente legalább 1 alkalommal beszámolni köteles.
5. A társulás belső pénzügyi ellenőrzését az Áht-ban meghatározott belső kontrollrendszer és belső ellenőrzés útján biztosítja.

A társulási tanács olyan pénzügyi irányítási és ellenőrzési rendszert működtet, amely biztosítja a társulás rendelkezésére álló források szabályszerű, szabályozott, gazdaságos, hatékony és eredményes felhasználását.

1. A Társulási Tanács döntései végrehajtásának, a Társulás gazdálkodásának és pénzeszközei felhasználásának ellenőrzésére háromtagú, állandó Pénzügyi és Felügyelő Bizottságot hoz létre.
2. A társulás a függetlenített belső ellenőrzési feladatok ellátását a munkaszervezeti feladatokat ellátó Nagykáta Város Önkormányzatán keresztül biztosítja.

**II.**

#### Részletes Rendelkezések

* 1. Az I./1. Pontban írt önkormányzatok képviselő-testületei (társult képviselő-testületek) elhatározták, hogy a Mötv. 87.§-a alapján egymással társulva szakmai szolgáltatásokat nyújtó, jogi személyiséggel rendelkező szervezetet, Társulást hoznak létre és közösen biztosítják annak működési feltételeit.
  2. A Társulás tevékenysége az I/2. pontban meghatározott célok megvalósítására, ezentúl tanácsadásra, szolgáltatásokra, közös tevékenységekre terjed ki.

1. A Társulás a feladat- és hatáskörébe tartozó ügyekben köteles:

* a Társulásban résztvevő önkormányzatok igényei szerint, azok közigazgatási területén a településközi együttműködés terén jelentkező feladatokat ellátni,
* a feladatainak ellátásával kapcsolatban a megbízó önkormányzat részéről érkező észrevételeket, javaslatokat, jelzéseket figyelembe venni,

A társulás feladatellátását a társulás minden tagja részére biztosítja.

1. A megállapodó képviselő-testületek a Társulás működését az alábbiak szerint segítik elő:

* a Társulás feladat- és hatáskörébe tartozó, helyben keletkező ügyeket a szükséges adatokkal és információkkal továbbítják a Társuláshoz,
* a helyszíni tárgyalásokhoz, egyeztetésekhez megteremtik a feltételeket.

1. A Társulás kapcsolatainak szabályai a következők:

* a Társulás a megállapodó képviselő-testületek üléseire elkészíti a feladatkörét érintő előterjesztéseket,
* a megállapodást aláíró képviselő-testületek a Társulás működése során felmerülő vitás kérdéseket egymás között kötelesek egyeztetni, ennek eredménytelensége esetén mediációs eljárást vesznek igénybe és ennek eredménytelensége esetén fordulnak a közigazgatási és munkaügyi bírósághoz.

1. A Társulásban résztvevő helyi önkormányzatokat a képviselő-testületeik által delegált tagok, vagy meghatalmazottaik képviselik, ők alkotják a Társulási Tanácsot.

A Társulási Tanácsban minden társult tag 1-1 szavazati joggal rendelkezik. Szavazni személyesen vagy a társulás tagja által írásban meghatalmazott helyettes képviselő útján lehet.

A társulási tanács tagjai képviselő-testületeiknek beszámolnak a társulási tanácsban végzett tevékenységükről.

A társulás bármely tagjának kezdeményezésére a társulási tanács dönt a társulási megállapodás módosításáról.

1. A társulási tanács döntését ülésén, határozattal hozza.

A társulási tanács ülését az elnök, távollétében az alelnökök, együttes akadályoztatásuk esetén a korelnök hívja össze, és vezeti.

Az ülést össze kell hívni:

* szükség szerint, de évente legalább hat alkalommal
* a társulási megállapodásban vagy a társulási tanács által meghatározott időpontban
* a társulás bármely tagjának – napirendet tartalmazó indítványára.
* a Pest Megyei Kormányhivatal kezdeményezésére.

A társulási tanács üléséről jegyzőkönyvet kell készíteni, melyre a képviselő-testület üléséről készített jegyzőkönyvre vonatkozó szabályokat kell alkalmazni azzal, hogy a jegyzőkönyvet az elnök és a társulási tanács által felhatalmazott személy írja alá. A jegyzőkönyvet tizenöt napon belül meg kell küldeni a Pest Megyei Kormányhivatal vezetőjének.

A társulási tanács akkor határozatképes, ha ülésén legalább a szavazatok több mint felével rendelkező képviselő jelen van. Az érvényes döntéshez legalább annyi tag igen szavazata szükséges, amely meghaladja a jelenlévő tagok szavazatainak a felét és az általuk képviselt települések lakosságszámának egyharmadát.

Azokhoz a döntésekhez, melyekhez a megállapodás szerint minősített többség kell, legalább annyi tag igen szavazata szükséges, mely eléri a társulásban részt vevő tagok szavazatainak több mint a felét, és az általuk képviselt települések lakosságszámának a felét.

A társulási tanács részletes működési szabályait – a megállapodásban meghatározott keretek között – a Szervezeti és Működési Szabályzatban maga állapítja meg.

1. A feladatok egyeztetését az alapító önkormányzatok képviselő-testületei által delegált tagokból szükség szerint választott 3 tagú bizottság együttesen látja el.
2. A Társulás ügyrendjét és munkarendjét a Társulási Tanács hagyja jóvá.

**III.**

**Üzemeltetés**

A projekt keretében megvalósuló víziközmű létesítmények üzemeltetési feladatait a KÁTA-HIDRO KFT végzi.

Tagok a jelen megállapodás IV. fejezetében meghatározott keretek között, felhatalmazzák a Társulást arra, hogy a KEOP projekt keretében megvalósuló, a Tagok osztatlan közös tulajdonába kerülő víziközművek egységes működtetése és a kapcsolódó közüzemi közszolgáltatás ellátása érdekében, a Tagok képviseletében és nevében, a Vgtv.9.§ (2) bekezdés d) pontja alapján, megkösse a víziközművek üzemeltetésére irányuló szerződést a KÁTA-HIDRO KFT.-vel (2760 Nagykáta, Egreskátai u. 27., Cg.13-09066449), kizárólag önkormányzatok tulajdonában álló gazdaság társasággal megkösse.

A Káta-Hidro Kft. üzletrészei 10%-ának tulajdonosa a Társulás lesz, a fennmaradó 90% mértékű üzletrész tulajdonosai Társulás tagjai, a projektben érintett önkormányzatok lesznek - lakosság arányosan.

Az üzemeltetési szerződést a CBA-ban meghatározott pénzügyi és finanszírozási feltételeknek megfelelően kell megkötni.

A közszolgáltatási díj képzésére, mértékére vonatkozó előírások meghatározásánál a Társulás köteles a KEOP projekt CBA-ját alkalmazni.

Tagok megállapodnak abban, hogy az osztatlan közös tulajdon esetleges megszűnésétől, megszüntetésétől függetlenül, a jelen társulási megállapodásban vállalt kötelezettségeik teljesítése mellett, változatlan feltételekkel fenntartják a KEOP projekt keretében létrejött víziközmű-vagyon üzemeltetésére közösen kiválasztott közszolgáltatóval/közszolgáltatókkal kötött üzemeltetési szerződést, az abban foglalt határidő lejártáig.

**IV.**

Ezen megállapodás határozatlan időre szól, de legalább a KEOP projekt beruházási szakaszának teljes befejezéséig és az azt követő 5 éves fenntartási időszakra jön létre és a társult helyi önkormányzatok egybehangzó határozatával jön létre, illetve szűnik meg.

A társuláshoz csatlakozni a naptári év első napjával lehet.

A csatlakozásról szóló döntést legalább 6 hónappal korábban, minősített többséggel kell meghozni és arról a Társulási Tanácsot értesíteni kell.Csatlakozni a naptári év első napjával lehet.

Tagok megállapodnak abban, hogy a rögzített célok elérése érdekében, önkormányzati felelősségvállalással pályázatot nyújtanak be a KEOP 1.2.0 keretében igénybe vehető támogatásra.

Tagok tudomásul veszik, hogy az európai uniós szabályozás, illetve támogatási rendszer elfogadása és a források felhasználása szigorú szabályokhoz kötött.

A Társulási Megállapodást aláíró Tagok kijelentik, hogy együttes pályázatuk sikere érdekében kiküszöbölnek minden, a hatáskörükbe tartozó és a helyi önkormányzati érdekekkel nem ütköző, a megvalósítást akadályozó folyamatot, cselekményt, mely szerződésük, kötelezettségvállalásuk megszegéséhez vezetne.

Így különösen nem szeghetik meg az Európai Unió és a hazai KEOP előírásokat, a kapott támogatást az arra előírt sorrendben csak a megjelölt beruházásra fordíthatják, továbbá eleget kell tenniük a támogatási szerződésbe foglalt mindennemű, például törlesztési, adatszolgáltatási, tájékoztatási, megőrzési kötelezettségeiknek, továbbá a pénzügyi kötelezettségeik területén működési stabilitásukat nem veszélyeztethetik.

* Tagok kötelezettséget vállalnak a jelen megállapodás betartására.
* Tagok kötelezettséget vállalnak arra, hogy a projekt megvalósítása érdekében kölcsönösen együttműködnek egymással. A Tagok kártérítési felelősségük ismeretében kötelezettséget vállalnak arra, hogy tartózkodnak a kommunikáció minden olyan formájától, amely a projektet hátrányosan érintheti. Ezen kötelezettséget valamennyi munkatársukkal és szerződő partnerükkel betartatják.
* Tagok, illetve képviselőik a tudomásukra jutott információkat csak a projekt megvalósítása érdekében használhatják fel, egyébként azokat üzleti titokként kötelesek kezelni.
* Kötelezettséget vállalnak, hogy az érintett térség egységes fejlődését szem előtt tartva, az itt lefektetett elveket betartják, a későbbiekben öncélúan nem akadályozzák a rendszer, illetve a Társulás működését, a saját hatáskörükben a saját területüket érintő joghatályos döntéseiket időben meghozzák, be-, illetve megfizetik a vállalt pénzügyi kötelezettségeiket, valamint a támogatási ütemtervben rögzített részfeladataikat határidőre teljesítik. Kötelezettséget vállalnak továbbá arra, hogy a Társulás működését vagy a projektet érintő bármely döntésüket a Társulás munkaszervezeti feladatait ellátó Nagykátai Polgármesteri Hivatal jegyzője részére haladéktalanul megküldik.
* Előre átgondoltan felmérik az egyes tagi önkormányzatok szerepét, a társulási megállapodásban megfogalmazott jogokat, kötelezettségeket, és elfogadják a jelen megállapodásban, illetve a KEOP előírásokban foglalt rendelkezéseket.
* Tagok kötelezettséget vállalnak arra, hogy a projekt végrehajtása során a hatályos jogszabályok rendelkezései, valamint a vonatkozó EU előírások szerint járnak el, így különösen figyelembe veszik a közbeszerzési törvény, a hatósági árszabályozás előírásait, valamint tekintettel lesznek a későbbiekben megalkotandó, a végrehajtás részletes szabályait megállapító rendeletekre;
* Tagok kötelezettséget vállalnak a megvalósuló projekt terv szerinti üzemeltetésére vagy annak biztosítására.
* Tagok tudomásul veszik, hogy a társulásból történő kiválásra csak a jelen megállapodásban meghatározottak szerint van lehetőség. Tagok elfogadják, hogy esetleges kiválásuk a társulás számára jelentős hátránnyal is járhat, melyért teljes felelősséggel tartoznak, és az általános jogelveknek megfelelően, teljes körűen jótállni kötelesek.
* A társult önkormányzatok átvállalják a fejlesztés közös megvalósításából, kiváló önkormányzat(ok) saját forrás részének finanszírozását azzal, hogy a kiváló önkormányzattal szemben fenntartják a kiválással általa okozott károkért való kártérítési igényüket.
* Ezen szerződés elfogadása és aláírása a tagok részéről egyben kötelezettségvállaló elfogadó nyilatkozat is. A társuló önkormányzatok tudomásul veszik, hogy jelen megállapodásban foglalt kötelezettségeik teljesítéséért, a támogatást folyósító szervezetek felé, egyetemleges és korlátlan felelősséggel tartoznak.
* Tagok a saját közvetlen tevékenységük során előtérbe helyezik jelen szerződés elveit és az itt megfogalmazott érdekprioritást. Ezen tevékenységeik: a saját hatáskörben történő jogszabályalkotás, helyi rendezési tervek, szolgalmi jogok, belterületbe vonás, telekhatár módosítás, továbbá minden olyan feladat, mely nélkülözhetetlen a projekt végrehajtásához.
* Tagok kötelezettséget vállalnak a projekt megvalósításához szükséges adatok szolgáltatására, továbbá a már meglévő üzemeltetési és közszolgáltatási szerződéseik rendelkezésre bocsátására. E körben a Tagok nem hivatkozhatnak településük érdekeire, mint „üzleti titokra”.
* A Társulási Tanács a projekt illetve a térség fejlesztése érdekében támogatja az általa alapított költségvetési szervben (Beruházási Projektiroda) foglalkoztatottak képzését

A Tagok vállalják, hogy az alábbi feladatok előkészítésében, illetve a szükséges döntések meghozatalában a Társulással és a projekt megvalósítását végző Beruházási Projektirodával együttműködnek:

* Szervezeti, gazdasági területen:
  + Amennyiben az szükséges, együttműködési megállapodások megkötése az érintett települések között;
  + A projekt kidolgozásáért felelős szervezet részére megbízás adása;
  + A működtetés szervezeti, gazdasági feltételrendszerének kidolgozása;
  + Nemzetközi támogatás pályázati feltételeinek biztosítása;
  + Lakossági fórumok szervezése, a közösségtájékoztatás (PR) dokumentálása;
  + Pályázati részvételek szervezése, koordinálása;
  + Tervezési, szolgáltatási feladatok pályáztatásának kidolgozása;
  + Beszerzési feladatok (gépek, eszközök) pályáztatásának kidolgozása;
  + Építési feladatok pályáztatásának kidolgozása;
  + A projekt végrehajtáshoz szükséges szerződéseket, megállapodások előkészítése, adott esetben megkötése.
* Műszaki területen

A fent meghatározott feladatainak ellátása során a Társulás köteles féléves – ezen belül negyedéves bontású – munka és pénzügyi ütemtervet készíteni. Ezt a Társulási Tanács félévente jóváhagyja. A Társulás ezen ütemterv szerint köteles eljárni. A feladatellátásról a munkaszervezeti feladatokat ellátó Nagykátai Polgármesteri Hivatal köteles a Társulási Tanácsnak negyedévente írásban beszámolni.

BELSŐ SZERVEZETI RENDSZER

Tagok jelen Társulási Megállapodás aláírásával egyidejűleg az alábbi szervezeti rendszerben állapodnak meg:

A Társulás szervei:

1. Társulási Tanács
2. Tisztségviselők
   1. Elnök
   2. Alelnökök
3. Bizottságok
   1. Pénzügyi és Felügyelő Bizottság
   2. Közbeszerzési Bizottság
   3. Kohéziós Alap Bíráló Bizottság

d. ) Beruházási Projektiroda

Tagok elfogadják, hogy a KEOP projekt támogatási kérelmezési eljárásért, valamint a projekt végrehajtásáért felelős szervezetként, azaz projektgazdaként a Társulás jár el.

A Projektgazda tudomásul veszi, hogy valamennyi – a pályázati projekt elnyerése, illetve megvalósítása szempontjából érdeminek minősíthető, illetve a tagok által megjelölt – kérdésben a mindenkor hatályos közösségi és hazai jogszabályokban, a Támogatási Szerződésben és a jelen megállapodásban foglaltak szerint köteles eljárni és a megtett lépésekről utólag a Társulási Tagoknak, és a Pénzügyi és Felügyelő Bizottságnak beszámolni köteles. Azon jognyilatkozatokat, amelyeknek következtében a Társulás tagjai számára a Támogatási Szerződéstől eltérő kötelezettségek keletkeznek, csak a Társulási Tanács előzetes egyetértésével teheti meg. Ez esetben a Társulási Tanács tagjai kötelezettséget vállalnak, hogy a vonzáskörzetükhöz tartozó önkormányzatokat a döntésről tájékoztatják.

**Társulási tanács**

A Társulási Tanács a Társulásban részt vevő önkormányzatok képviselőtestületei által delegált tagokból vagy azok meghatalmazottaiból áll.

A Társulási Tanács kizárólagos hatáskörébe tartozik:

* a szervezeti és működési szabályzat megállapítása, módosítása,
* a kizárásról való döntés, a kistérségi fejlesztési koncepció és program elfogadása,
* a tagsági díj megállapítása,
* az éves- és a középtávú munkaprogram elfogadása,
* a Társulás tisztségviselőinek megválasztása, visszahívása,
* állandó, illetve ideiglenes bizottságok létrehozásáról döntés,
* munkaszervezeti feladatokat ellátó Nagykátai Polgármesteri Hivatal jegyzője részére a munkafeladatok kijelölése és szükség esetén a végrehajtáshoz szükséges eseti megbízások jóváhagyása,
* a Társulás által alapított, a projekt megvalósítási feladatokat ellátó Beruházási Projektiroda vezetője részére feladatok kijelölése és szükség esetén a végrehajtáshoz szükséges eseti megbízások jóváhagyása
* tisztségviselők, és a Beruházási Projektiroda vezetője díjazásának megállapítása,
* Beruházási Projektiroda vezetője és gazdasági vezető megbízása
* Tag kizárásának elhatározása,
* Társulás megszűnésének elhatározása, mely határozat a Társulásban résztvevő képviselő-testületek mindegyikének minősített többségével hozott döntésével lép hatályba,
* az érintett tárcákkal, a megyei területfejlesztési tanáccsal a támogatási szerződések megkötése,
* a megállapodásban foglalt célok megvalósításának áttekintése, stratégiai célok meghatározása,
* a projekt szerinti célkitűzések megvalósulásának, azok időarányos állapotának elemzése és értékelése,
* a Tagok között felmerülő esetleges vitás kérdések megtárgyalása, esetleg állásfoglalás a kérdésében, illetve a végrehajtás során felmerülő problémák körében,
* a Támogatási Szerződés elfogadása, annak módosítása,
* tulajdonosi jogok gyakorlása a KEOP projekt eredményeként létrejövő vagyon üzemeltetését ellátó gazdasági társaság vonatkozásában a víziközművek üzemeltetésére irányuló üzemeltetési szerződés megkötése,

A Társulási Tanács döntéseit egyszerű vagy minősített többséggel hozza. Minősített többség szükséges :

* a társulási megállapodás elfogadása, módosítása
* új tag csatlakozása,
* tag kizárása
* szervezeti és működési szabályzat elfogadása, módosítása
* alapító okirat elfogadása, módosítása
* intézményvezető vezető és gazdasági vezető kinevezése

A Társulási Tanács megalakultnak tekinthető, ha a tagönkormányzatok képviselő-testületeinek mindegyike jóváhagyta a társulási megállapodást, megválasztotta képviselőjét, és a társulási tanács alakuló ülése kimondta megalakulását.

A Társulási Tanácsban minden társult tag 1-1- szavazati joggal rendelkezik.

Szavazni személyes úton vagy a társulás tagja által írásban meghatalmazott helyettes képviselő útján lehet.

A társulási tanács tagjai képviselő-testületeiknek beszámolnak a társulási tanácsban végzett tevékenységükről.

A társulás tagja az általa választott képviselőt visszahívhatja.

A társulási tanács döntését ülésén, határozattal hozza.

A társulási tanács ülését az elnök, távollétében az alelnökök, együttes akadályoztatásuk esetén a korelnök hívja össze, és vezeti.

Az ülést össze kell hívni:

a) szükség szerint, de évente legalább hat alkalommal;

b) a társulási megállapodásban vagy a társulási tanács által meghatározott időpontban;

c) a társulás bármely tagjának - napirendet tartalmazó - indítványára;

d) a Pest Megyei Kormányhivatal vezetőjének kezdeményezésére.

e) a társulás bármely bizottsága javaslatára

A társulási tanács üléséről jegyzőkönyvet kell készíteni, melyre a képviselő-testület üléséről készített jegyzőkönyvre vonatkozó szabályokat kell alkalmazni azzal, hogy a jegyzőkönyvet az elnök és a társulási tanács által felhatalmazott személy írja alá. A jegyzőkönyvet tizenöt napon belül meg kell küldeni a Pest Megyei Kormányhivatal vezetőjének.

A társulási tanács akkor határozatképes, ha ülésén legalább a szavazatok több mint a felével rendelkező képviselő jelen van. Az érvényes döntéshez legalább annyi tag igen szavazata szükséges, amely meghaladja a jelenlévő tagok szavazatainak a felét, és az általuk képviselt települések lakosságszámának egyharmadát.

Azokhoz a döntésekhez, melyekhez a megállapodás szerint minősített többség kell, legalább annyi tag igen szavazata szükséges, mely eléri a társulásban részt vevő tagok szavazatainak több mint a felét és az általuk képviselt települések lakosságszámának a felét.

Határozatképtelenség esetén az eredeti időpontot követő 8 napon túli, de 30 napon belüli időpontra kell az újabb ülést összehívni.

A Társulási tanács ülésére bármely tag indítványozhatja szakértők vagy egyéb személyek meghívását. Ezen személyek az ülésen részt vehetnek, a napirendi pontokhoz hozzászólhatnak, de szavazati joggal nem rendelkeznek.

A Társulási Tanács határozatai a meg nem jelent tagokra is kötelező érvényűek. A Társulási Tanács munkaszervezeti feladatait ellátó Nagykátai Polgármesteri Hivatal a Társulási Tanácsban hozott döntésekről köteles 15 napon belül írásban (elektronikus vagy postai úton) tájékoztatni az őket delegáló önkormányzatokat.

A társulási tanács részletes működési szabályait - a megállapodásban meghatározott keretek között – a Szervezeti és Működési Szabályzatban maga állapítja meg.

**Tisztségviselők**

**Elnök**

A Társulási Tanács tagjai közül önkormányzati választási ciklusonként /4 év/, nyílt szavazással, minősített többséggel elnököt választ.

A Társulás elnökének feladata:

* képviseli a Társulást és a projektet harmadik személyekkel szemben, bíróságok és más hatóságok előtt,
* intézkedik a Társulás kincstárnál vezetett nyilvántartásában szereplő adatok változásának nyilvántartásba vétele iránt, ~~az~~ a Társulási Megállapodás módosítását követő 15 napon belül,
* összehívja a Társulási Tanács üléseit, összeállítja az ülések napirendjét,
* előkészíti és vezeti a Társulási Tanács üléseit,
* meghatározza az ülések munkarendjét,
* gondoskodik a Társulás éves mérlegének, vagyonkimutatásának, költségvetésének, éves beszámolójának elkészítéséről,
* a Társulás mérlegét Tagok számára hozzáférhetővé teszi,
* a Társulás munkájáról rendszeresen, - legalább félévente egyszer- beszámol a Társulási Tanácsnak,
* a Támogatási Szerződést és az egyéb szerződéseket, valamint azok módosításait a Tagok nevében aláírja,
* bármely kérdésben észrevétellel és kérdéssel élhet a Tagok, illetve képviselőik, a hatóságok, közreműködő szervek, személyek felé, beszámoltathatja a Társulásban közreműködő bármely érdekeltet,
* képviseli a Társulást a közbeszerzési eljárás folyamatában a KSz és a Közbeszerzések Tanácsa felé. Aláírja a KEOP projekt keretében a közbeszerzési pályázatokon nyertes cégekkel kötendő szerződéseket,
* érvényt szerez a Társulás Szervezeti és Működési Szabályzata előírásainak,
* gyakorolja az egyéb munkáltatói jogokat a társulás által alapított költségvetési szerv vezetője felett, rendelkezik a Társulás tulajdonában lévő személygépkocsi használatáról.

Amennyiben az elnök társulási tagsága bármilyen okból megszűnik a választási ciklus időtartama alatt, úgy automatikusan elnöki tisztje is, és a még fennmaradó időre a Társulási Tanács tagjai sorából új elnököt választ.

A tanácsot az elnök és az alelnökök együttes akadályoztatása esetén a korelnök hívja össze.

Amennyiben az elnök önhibájából tartósan nem látja el feladatát, a Társulási Tanács bármely tagja kezdeményezheti az elnök visszahívását és új elnök választását.

Az elnök Társulással összefüggő feladatai megvalósításához –a közbeszerzési szabályok betartása mellett – jogosult szakértők igénybevételére, valamint segítő munkaszervezet igénybevételére a Társulás költségén.

A Társulás elnöke a tőle elvárható gondossággal köteles eljárni. Kötelezettségének megszegésével okozott kárért a polgári jog szabályai, valamint a vonatkozó jogszabályok szerint felel.

Amennyiben a Társulási Tanácsa a Társulási Tanács elnökét nevezi ki, az elnök, mint felelősségére, az Áht. 10.§ (1) bekezdésének rendelkezései az irányadók.

Az elnöki megbízatás megszűnik:

* az őt delegáló önkormányzat által történő visszahívással,
* a Társulási Tanács által történő visszahívással,
* lemondással,
* elhalálozással.

Lemondás esetén az elnök köteles az új elnök személyének megválasztásáig a megbízatásával járó feladatokat ellátni, köteles a lemondásától számított 15 napon belül a Társulási Tanács ülését összehívni az új elnök megválasztásának céljából. Az elnök lemondásával az alelnökök megbízatása nem szűnik meg.

**Alelnökök**

A Társulás alelnöki posztjait a Társulási Tanács tagjaiból 4 évenkénti választás útján töltik be. Választására egyebekben az elnök választására vonatkozó szabályok irányadóak.

A Társulás alelnökeinek feladata:

1. az elnök tartós akadályoztatása esetén eljár az elnök helyett,
2. ellátja azokat a feladatokat, amelyekkel az elnök megbízza.

**Bizottságok**

1./ A Társulási Tanács a Társulás feladat- és hatáskörébe tartozó tevékenységek ellátása, összehangolása, illetőleg ellenőrzése körében saját tagjainak részvételével állandó bizottságokat és eseti bizottságokat hozhat létre. A bizottságok első ülésükön kötelesek ügyrendjüket megalkotni, elfogadni és tevékenységüket ez alapján ellátni.

2./ A Kohéziós Alap támogatásával megvalósuló közbeszerzési eljárások lefolytatása során megalakításra kerülő Kohéziós Alap Bíráló Bizottság esetében az előző pontban foglaltakat azzal az eltéréssel kell alkalmazni, hogy annak – a Társulási Tanács saját tagjain kívül – a mindenkori hatályos és irányadó jogszabályok által meghatározott személyek is tagjai.

3./ A bizottságok működésük és döntéseik szakmai megalapozása céljából szakértőket kérhetnek fel, illetve vonhatnak be munkájukba. Az ilyen módon igénybe vett szakértők csupán a bizottsági döntések előkészítésében vesznek részt, a végleges döntéseket kizárólag a bizottság tagjai hozhatják meg. Szakértői felkérés szükségessége esetében a Társulási Tanácsnak az igénybevételt jóvá kell hagynia. A szakértői díjazásról a Társulási Tanács abban az esetben határoz, amennyiben az meghaladja a Társulás költségvetésében erre a célra előirányzott összeghatárt.

4. A Társulási Tanács a pályázatok készítésére, összeállítására, a testületi munka összehangolására, a koordinációs feladatok ellátására, az ehhez szükséges döntések céljából háromtagú eseti bizottságot hozhat létre, amely tagjai közül elnököt választ. Az eseti bizottságok működésére egyebekben a jelen („Bizottságok”) cím 1./ és 3./ pontjaiban foglalt szabályok irányadóak.

5. A bizottságok működésére a Mötv. vonatkozó hatályos rendelkezéseit kell alkalmazni.

Pénzügyi és Felügyelő Bizottság:

a./ A Társulási Tanács döntései végrehajtásának, a Társulás működésének, gazdálkodásának és pénzeszközei felhasználásának ellenőrzésére háromtagú, állandó Pénzügyi és Felügyelő Bizottságot hoz létre.

b./ A Társulási Tanács tagjai közül önkormányzati választási ciklusonként (4 év) nyílt szavazással, minősített többséggel kerülnek megválasztásra a bizottság tagjai.

c./ A bizottság tagjai közül elnököt választ.

A pénzügyi és felügyelő bizottság tagjai személyesen kötelesek eljárni, képviseletnek nincs helye.

A pénzügyi és felügyelő bizottság kiemelt feladata a beruházás működési, pénzügyi ellenőrzése.

A pénzügyi és felügyelő bizottság évente legalább négy alkalommal, de szükség szerint többször is ülésezik.

Az ülés összehívására vonatkozó határidőtől rendkívül indokolt, halaszthatatlan esetekben a felügyelő bizottság saját ügyrendjében szereplő feltételek mellett el lehet térni. Ez esetben az ülés telefonon, illetve egyéb más úton (e-mail, stb.) történő összehívása is megengedhető.

A Pénzügyi és Felügyelő bizottság ülését az elnök az ülés napját legalább 5 nappal , rendkívüli esetben 2 nappal megelőzően írásban hívja össze.

A pénzügyi és felügyelő bizottság ülését a bizottság bármely két tagja írásban összehívhatja az ok és a cél egyidejű megjelölésével, ha a bizottság összehívására irányuló kérelmüket az elnök 15 napon belül nem teljesíti.

A pénzügyi és felügyelő bizottság akkor határozatképes, ha az ülésen a tagok 2/3-a jelen van. Határozatképtelenség esetén 15 napon belül újabb ülést kell összehívni. A megismételt ülés a megjelent tagok számától függetlenül határozatképes.

A pénzügyi és felügyelő bizottság a döntéseit egyszerű többséggel hozza meg.

A pénzügyi és felügyelő bizottságot félévente tájékoztatni kell a projekt állásáról. A tájékoztatást a Társulás köteles megtenni minden félévet követő 15. napig.

A pénzügyi és felügyelő bizottság jogszabályba, a jelen szerződésbe ütköző, vagy a konzorcium érdekeit sértő intézkedés, mulasztás tapasztalása esetén észrevételt tehet, illetve jelzéssel élhet.

**A pénzügyi és felügyelő bizottság feladat és hatásköre:**

* a Beruházási Projektiroda munkájának ellenőrzése,
* a Társulás munkaszervezeti feladatait ellátó Nagykátai Polgármesteri Hivatal munkájának ellenőrzése a munkaszervezeti feladatellátásra kiterjedően,
* az ütemezett kivitelezés és pénzfelhasználás ellenőrzése,
* a tagok elé terjesztendő jelentések, beszámolók vizsgálata, a vizsgálat eredményéről beszámoló készítése,
* a tagok tájékoztatásának vizsgálata,
* a projekt bármely résztvevőjétől felvilágosítás, tájékoztatás kérése,
* a Társulási Tanács felhatalmazása alapján dönt a Beruházási Projektiroda költség- és munkatervében nem szereplő váratlan, előre nem látható kiadások pénzügyi fedezetének engedélyezése tekintetében.

A pénzügyi és felügyelő bizottság üléseiről jegyzőkönyvet kell vezetni, melyet az ülés elnöke, valamint a jegyzőkönyv hitelesítő ír alá.

A pénzügyi és felügyelő bizottság részletes ügyrendjét maga határozza meg.

Közbeszerzési Bizottság:

a./ A Társulási Tanács a Társulás által lefolytatásra kerülő közbeszerzési eljárások során a döntés-előkészítés és a döntéshozás mechanizmusának egyszerűsítése, gyorsabbá és hatékonyabbá tétele érdekében a Társulási Tanács tagjainak részvételével öttagú, állandó Közbeszerzési Bizottságot hoz létre.

b./ A Közbeszerzési Bizottság az egyes önkormányzati választási ciklusok időtartamára (4 év) alakul. A Közbeszerzési Bizottság tagjai az öt szennyvízkezelési agglomeráció központi településeinek képviselő-testületei által delegált tagjai, ennek megfelelően:

- Nagykáta

- Sülysáp

- Szentlőrinckáta

- Tápiószele

- Tápiószentmárton

képviselőtestületei által delegált tagok.

c./ A Közbeszerzési Bizottság javaslatait és döntéseit egyszerű többségi szavazással hozza.A Társulási Tanács a Közbeszerzési Bizottságra delegálja (annak létrehozásával egyidejűleg) valamennyi olyan döntési jogosultságát, amelyek a Társulás, mint ajánlatkérő által lefolytatásra kerülő közbeszerzési eljárások tekintetében a Társulási Tanácsot illetik.

5./ Az egyes bizottságok feladatait, tevékenységeit és munkarendjét úgy kell meghatározni, hogy a bizottságok hatásköre között átfedés ne legyen. Erre tekintettel a Társulási Tanács tagjai egy időben több – állandó, avagy eseti – bizottságnak is tagjai lehetnek. Amennyiben olyan kérdés merülne fel, aki egyszerre több bizottság feladat- és hatáskörét is érinti, az erre vonatkozó bizottsági döntés előkészítésében, illetőleg a döntés meghozatalában nem vehet részt az a bizottsági tag, amely a kérdéssel érintett bizottságoknak egy időben tagja.

**A társulás munkaszervezeti feladatainak ellátása**

A Társulási Tanács munkaszervezeti feladatait – a tanács döntéseinek előkészítését és a végrehajtás szervezését a Nagykátai Polgármesteri Hivatal (székhelye: 2760 Nagykáta, Dózsa György u. 2.) látja el.

A Nagykátai Polgármesteri Hivatal gondoskodik a Társulás gazdálkodási, adminisztrációs feladatainak ellátásáról, a tanácsülések előkészítéséről, a jegyzőkönyvek elkészítéséről, továbbításáról a Pest megyei Kormányhivatal felé és őrzéséről. Ellátja a Társulás tagjaival, a Társulás célja szerint érintett szervezetekkel való kapcsolattartást. A társulás bevételeivel és kiadásaival kapcsolatban a tervezési, gazdálkodási, ellenőrzési, finanszírozási, adatszolgáltatási és beszámolási feladatok ellátásáról gondoskodik.

**A Társulás intézménye**

1. A Társulás a feladatkörébe tartozó térségi szennyvízberuházás lebonyolítására önállóan működő és gazdálkodó költségvetési szervet alapít.

A Társulás által alapított költségvetési szerv neve: Beruházási Projektiroda

Az intézmény székhelye: 2760 Nagykáta, Perczel Mór út 24.

2. Az intézmény működési területe az Alapító Okiratában meghatározott települések közigazgatási területe.

3. Az intézmény felett az alapítói jogokat és az irányító jogokat a Társulási Tanács gyakorolja.

4. Az intézmény vezetője felett az alapvető munkáltatói jogokat a Társulási Tanács, az egyéb munkáltatói jogokat a Társulási Tanács Elnöke gyakorolja. A Társulási Tanács hatáskörébe tartozó választás, kinevezés, vezetői megbízás joga magában foglalja a felmentés, a megbízás visszavonásának jogát.

Az egyéb munkáltatói jogon a kinevezés, vezetői megbízás, felmentés, vezetői megbízás visszavonása, az összeférhetetlenség megállapítása, fegyelmi eljárás megállapítása, a fegyelmi büntetés kiszabása kivételével minden más munkáltatói jogot kell érteni. Az intézmény alkalmazottai felett a munkáltatói jogokat az intézményvezető gyakorolja, a Társulás Elnökének egyetértésével.

TAGSÁGI JOGVISZONY

A Társulás megszűnik, a társulásra vonatkozó mindenkori hatályos jogszabályi rendelkezésekben foglaltak szerint. A Társulás megszűnése esetén a tagok a megszűnés időpontjával bezáróan egymással elszámolni kötelesek.

A Társulás megszűnése esetén - a hitelezők tartozásának kiegyenlítése után - a vagyont az önkormányzatok között hozzájárulásuk arányában kell felosztani. A Társulás megszűnése esetén a Társulás kötelezettségeiért a tagok a vagyoni hozzájárulásuk arányában tartoznak felelősséggel.

Tekintettel arra, hogy a Társulás határozott cél megvalósítására jött létre, Tagok a beruházás megvalósítása érdekében önként vállalják, hogy a törvényben biztosított társulásból történő kiválási jogukkal csak tényleges és alapos indokok alapján, a Társulási Tanáccsal, a törvényességi ellenőrzést ellátó szervvel és a Közreműködő Szervezettel történt egyeztetést követően élnek.

A társulásból kiválni a naptári év utolsó napjával lehet. A kiválásról szóló és a képviselő-testület minősített többségű szavazataránnyal hozott döntését a képviselő-testület legalább hat hónappal korábban köteles meghozni és erről a Társulási Tanácsot értesíteni.

A társulásból történő kiválás esetén a kiváló képviselő-testületnek a döntés időpontjától is a Társulásban vállalt addigi kötelezettségeiért teljes felelősséget kell vállalnia, folyamatosan.

A kiváló Tag köteles a tárgyévi vagyoni hozzájárulásának teljesítésére, valamint kiválásával a Társulásnak okozott kár teljes körű megtérítésére. Ezen kártérítési felelősséget Tagok szorosan értelmezik, ezért valamennyi, a kiválással összefüggő kárra vonatkoztatják.

A „Tápió menti régió szennyvízelvezetése és tisztítása projekt” pályázat benyújtását követően – jogszabályi rendelkezést kivéve – az önkormányzatok a Társulásból nem válhatnak ki.

A társulási tanács minősített többséggel hozott határozatával a naptári év utolsó napjával fontos okból kizárhatja a társulásból azt a képviselő-testületet, amely a megállapodásban foglalt kötelezettségének ismételt felhívásra határidőben nem tett eleget.

Különösen ilyen kötelezettségszegésnek minősül a működési hozzájárulás megfizetésének elmulasztása.

A kizárás jogkövetkezményei azonosak a társulásból történő kiválás jogkövetkezményeivel, azaz ebben az esetben sem mentesül a tag a kártérítési és egyéb kötelezettsége alól.

Tagfelvétel:

A csatlakozási szándék kinyilvánításához a társulni kívánó önkormányzatok képviselő-testületének legalább 6 hónappal korábban, minősített többséggel hozott határozata szükséges, melynek tartalmaznia kell, hogy a testület a jelen társulási megállapodás rendelkezéseit magára nézve teljes egészében kötelezően ismeri, el elfogadja a Társulás céljait, továbbá a feladatok megvalósításához ráeső költségvetési hozzájárulást biztosítja.

A Társuláshoz történő csatlakozáshoz szükséges a KEOP projekt esetében a KEOP Irányító Hatóság előzetes írásbeli hozzájárulása.

A Társuláshoz csatlakozni a naptári év első napjával lehet.

V. Nyilvánosság biztosítása

Tagok kötelezettséget vállalnak közvetlenül, továbbá saját szervezeteik útján, illetve a civil szervezetek bevonásával a teljes körű lakossági tájékoztatásra. Ezen tájékoztatás keretében a kötelmi jogi jellegen túlmenően, fel kell hívniuk a lakosság figyelmét a környezetvédelmi feladatokra, a jogszabályi előírásokra, valamint információt kell szolgáltatniuk a szerződés céljául szolgáló beruházás előnyeiről.

Tagok a teljes pályázati és beruházási időszakra vonatkozóan rendszeres és folyamatos tájékoztatást nyújtanak településeik polgárai számára olyan formában, amely alkalmas arra, hogy a tájékoztatás eljusson valamennyi érintetthez (pl. települési lakossági fórumok szervezése, írott és elektronikus sajtó igénybevétele, helyi kiadvány megjelentetése).

Fentiek mellett a tagok által jelen Társulási Megállapodás keretében kiépítésre kerülő szervezeti rendszernek is kötelezettsége a lakossági tájékoztatást szolgáló munkálatok elősegítése, szervezése. A Társulás nemcsak az írott és elektronikus média tájékoztatására kötelezett, hanem arra is, hogy a projekttel kapcsolatos valamennyi információ a tagokhoz, illetve azok hivatali szervezetén keresztül a lakossághoz eljusson.

A Társulásnak folyamatosan törekednie kell az országos és a regionális hatósági, valamint a civil szervezetek tájékoztatása során a beruházás elfogadtatására, ezáltal működése biztonságának megőrzésére is.

VI. Záró rendelkezések

A Társulási Megállapodásban nem szabályozott részletes rendelkezéseket a Társulás Szervezeti és Működési Szabályzata határozza meg, így különösen a Társulásban foglalkoztatott személyek alkalmazásának feltételeit, a Társulási Tanáccsal összefüggő rendelkezéseket

A Társulási Megállapodásban nem szabályozott egyéb kérdésekben a Polgári Törvénykönyv vonatkozó rendelkezései, valamint a Magyarország helyi önkormányzatairól szóló 2011. évi CLXXXIX. törvény, a területfejlesztésről és a területrendezésről szóló 1996. évi XXI. törvény, az államháztartásról szóló 2011. évi CXCV. törvény, a számvitelről szóló 2000. évi C. törvény, a vízgazdálkodásról szóló 1995. évi LVII. törvény, valamint a KEOP projekt megvalósításával összefüggő hazai jogszabályok, a pályázati felhívás és útmutató rendelkezései az irányadóak.

Tagok kijelentik, tudomással bírnak arról, hogy a KEOP projekthez igényelhető támogatás csak a támogatási kérelem benyújtása előtt meg nem kezdett beruházáshoz igényelhető. Egyúttal nyilatkoznak, hogy a beruházási munkálatok a támogatási kérelem benyújtásának időpontjáig még nem kezdődtek meg.

A jelen megállapodást a Társulási Tanács a 47/2013 (X. 21.) sz. határozatával fogadta el.

A Társulási Megállapodást az alábbi képviselő-testületek hagyták jóvá és fogadták el előírásait, önmagukra és testületeikre vonatkozó kötelező rendelkezésként.

Bénye Község Önkormányzat …. sz. határozattal

Farmos Község Önkormányzata …..sz. határozattal

Jászfelsőszentgyörgy Község …..sz. határozattal

Káva Község Önkormányzata …..sz. határozattal

Kóka Község Önkormányzata ….sz. határozattal

Mende Község Önkormányzata …..sz. határozattal

Nagykáta Város Önkormányzata ….. sz. határozattal

Pánd Község Önkormányzata ….sz. határozattal

Sülysáp Város Önkormányzat …sz. határozattal

Szentlőrinckáta Község Önkormányzata ….sz. határozattal

Szentmártonkáta Község Önkormányzata …sz. határozattal

Tápióbicske Község Önkormányzata ….sz. határozattal

Tápiógyörgye Község Önkormányzata …..sz. határozattal

Tápióság Község Önkormányzata …sz. határozattal

Tápiószecső Nagyközség Önkormányzata …. sz. határozattal

Tápiószele Város Önkormányzata …sz. határozattal

Tápiószentmárton Nagyközség Önkormányzata …. sz. határozattal

Tóalmás Község Önkormányzata …. sz. határozattal

Újszilvás Község Önkormányzata …sz. határozattal

Úri Község Önkormányzata …. sz. határozattal

|  |  |
| --- | --- |
|  |  |
| …………………………………………..  Racskó Károly  Bénye község Polgármestere  …………………………………………..  Horváth László  Farmos község Polgármestere  …………………………………………..  Zelenai Tiborné  Jászfelsőszentgyörgy község Polgármestere  …………………………………………..  Veszteg Zsolt  Káva község Polgármestere  …………………………………………..  Juhász Ildikó  Kóka község Polgármestere  …………………………………………..  Kaszanyi József  Mende község Polgármestere  …………………………………………..  Kocsi János  Nagykáta város Polgármestere  …………………………………………..  Lázók József  Pánd község Polgármestere  …………………………………………..  Horinka László  Sülysáp Város Polgármestere  …………………………………………..  Horváth László  Szentlőrinckáta község Polgármestere  …………………………………………..  Fodor Zoltán  Szentmártonkáta község Polgármestere  …………………………………………..  Kanyó Sándor  Tápióbicske község Polgármestere  …………………………………………..  Varró István  Tápiógyörgye község Polgármestere  …………………………………………..  Kun Szilárd  Tápióság község Polgármestere  …………………………………………..  Bata József  Tápiószecső nagyközség Polgármestere  …………………………………………..  Kovács Ferenc  Tápiószele város Polgármestere  …………………………………………..  Tóth János  Tápiószentmárton nagyközség Polgármestere  …………………………………………..  Kovács Magdolna  Tóalmás község Polgármestere  …………………………………………..  Dr. Petrányi Csaba  Újszilvás község Polgármestere  …………………………………………..  Dr. Szabó Teréz  Úri község Polgármestere |  |

**1.sz. melléklet**

**A társuláshoz tartozó települések lakosságszáma**

(2013. január 1-i állapot)

|  |  |
| --- | --- |
|  | |
|  |  |
| **Település** | **Lakosságszám** |
| Bénye | 1191 |
| Farmos | 3640 |
| Jászfelsőszentgyörgy | 1877 |
| Káva | 645 |
| Kóka | 4448 |
| Mende | 4230 |
| Nagykáta | 12766 |
| Pánd | 2024 |
| Sülysáp | 8207 |
| Szentlőrinckáta | 1930 |
| Szentmártonkáta | 5025 |
| Tápióbicske | 3625 |
| Tápiógyörgye | 3593 |
| Tápióság | 2739 |
| Tápiószecső | 6318 |
| Tápiószele | 6294 |
| Tápiószentmárton | 5488 |
| Tóalmás | 3418 |
| Újszilvás | 2824 |
| Úri | 2574 |
| **Összesen:** | **82856** |

**2. sz. melléklet**

***A KEOP projekt megvalósításának és működtetésének finanszírozási forrásai***

Tagok rögzítik, hogy a KEOP projekthez készült pénzügyi költség-haszon elemzés – továbbiakban CBA – szerint a beruházás **elszámolható** nettó (áfa nélküli) költségeinek finanszírozásátbiztosító forrásösszetétel\* a következő:

|  |  |  |
| --- | --- | --- |
| Forrás | Ft | % |
| I. saját forrás | 4 578 147 684 | 15,88 |
| I/1. a támogatást igénylő hozzájárulása (önerő) | 2 187 614 839 | 15,88 |
| I/2. partnerek hozzájárulása (idegen forrás) | 0 | 0 |
| I/3. bankhitel (idegen forrás) | 0 | 0 |
| II. egyéb támogatás: (EU Önerő Alap) | 2 390 532 845 | 0 |
| III. a támogatási konstrukció keretében igényelt támogatás | 24 252 307 422 | 84,12 |
| Összesen | 28 830 455 106 | 100% |

A projekt tervezett összköltsége: 31,7 Mrd. Az el nem számolható költségek (projektmenedzsment, PR, könyvvizsgálat, mérnök tanácsadó – technical assistant, közbeszerzési szakértő, jogi szakértő projektből nem finanszírozott költségei) finanszírozása a saját forrás terhére történik.

Tagok a beruházás megvalósításához szükséges saját forrást az alábbiakban biztosítják:

Tagok felhatalmazzák a Tápiómenti Települések Csatornamű Vízgazdálkodási-társulatát, hogy hitelt vegyen fel és/vagy a Tagok felhatalmazzák a Társulást, hogy Magyarország gazdasági stabilitásáról szóló 2011. évi CXCIV. törvény 10.§-ában foglalt feltételeknek megfelelően kötvényt bocsásson ki, a projekt jövőbeni bevételeinek terhére. A Tagok a Társulat által felveendő hitelért és/vagy a Társulás által kibocsátott kötvényért készfizető kezességet vállalnak.

\* Megjegyzés: A forrásösszetétel az EU Önerő Alapból nyert támogatás lehívásának függvényében

változik.

***A projekt működtetésének finanszírozása***

Tagok rögzítik, hogy a KEOP projekt működtetésének forrását a Társulás közüzemi szennyvízelvezetési és –kezelési közszolgáltatásából származó bevétel biztosítja, a KEOP projekt CBA-jában meghatározott díjtételek és a projektből származó kalkulált jövedelem szerint.

A közszolgáltatási tevékenységből származó jövedelem, a projekt fenntartható működtetése mellett, fedezet kell biztosítson a KEOP projekt során megvalósuló/beszerzésre kerülő víziközművek felújítására, újrapótlására, rekonstrukciójára is, a projekt CBA-jában meghatározott ütemterv szerint.

Tagok kötelezettséget vállalnak arra, hogy az árak megállapításáról szóló 1990. évi LXXXVII. törvényben (Ártörvény) meghatározott, helyi rendeletalkotási jogkörükben eljárva, a közüzemi szennyvízelvezetési és –kezelési közszolgáltatások legmagasabb árát, a mindenkori hatályos jogszabályi előírások betartása mellett, a projekt CBA-jával összhangban, a KEOP projekt CBA-jában figyelembe vett terljes referenciaidőszakára a CBA-ban meghatározott egységes elvek, területi díjkiegyenlítési módszer, és díjkalkulációs séma/díjképlet alapján úgy határozzák meg, hogy az maradéktalanul biztosítsa a közszolgáltató által működtetett víziközműrendszer szakszerű és magas színvonalú működtetéséhez, karbantartásához, újrapótlásához és az indokolt mértékű fejlesztéséhez szükséges források fedezetét.